SKRIFTLIG FORESPØRGSEL P-0304/00

af Antonios Trakatellis (PPE-DE) til Kommissionen

(4. februar 2000)

Om: Forsinkelser i forbindelse med gennemførelsen af projekter under Samhørighedsfonden i Grækenland: biologisk affaldsbehandling og genetablering af steder for nedgravning af affald fra Thessaloniki

Nogle projekter af stor betydning for miljøbeskyttelsen og forbedring af livskvaliteten for Thessalonikis indbyggere, nemlig udvidelse og færdiggørelse af et biologisk affaldsbehandlingsanlæg fase II og genetablering af et deponeringssted og undersøgelse/bygning af en fuldstændig omladningsterminal for Thessaloniki, er i urimelig grad blevet forsinket samtidig med, at de finansielle rammer for Samhørighedsfonden for den tidligere programperiode (1994-1999) allerede er udløbet.

Eftersom de ovennævnte projekter var optaget blandt de projekter, der siden 1995 har modtaget støtte fra Samhørighedsfonden, og skulle have været færdige og i drift pr. 1998, bedes Kommissionen besvare følgende:

1. Hvor langt er man nået med projekterne, hvad skyldes forsinkelserne, og hvornår forventes arbejdet at være afsluttet?

2. Hvor stort et fællesskabsbidrag er der ydet fra Samhørighedsfonden for programperioden 1994-1999, og var midlerne tilstrækkelige til at fuldføre projekterne?

3. Hvilke skridt har Kommissionen taget, eller hvilke skridt agter den at tage med henblik på for det første at få gennemført projekterne hurtigt og for det andet at sikre deres effektive funktion?

Hvad angår de forpligtelser, som de græske myndigheder har indgået i forbindelse med projektet for biologisk affaldsbehandling i Thessaloniki, bedes Kommissionen besvare følgende:

- Overvåges vandkvaliteten i det indre og den centrale del af Thermaikos Kolpos, og i bekræftende fald af hvilket organ?

- Er det pågældende kloakeringsnet blevet udvidet?

- Er industriområdet blevet tilsluttet kloakeringsnettet, og føres der kontrol med kvaliteten af industriaffaldet?

- Over hvilke indtægter dækkes drifts- og vedligeholdelsesudgifterne?

Supplerende svar afgivet på Kommissionens vegne af Michel Barnier

(30. marts 2000)

Udvidelsen og færdiggørelsen af de biologiske rensningsanlæg i Thessaloniki fase II, der medfinansieres af Samhørighedsfonden, skrider for tiden frem i tilfredsstillende rytme. Ifølge oplysningerne fra de græske myndigheder vil næsten hele infrastrukturen være afsluttet ved udgangen af år 2000, og anlæggenes forsøgsperiode vil gradvist blive indledt i marts 2000. Den forsinkelse af projektet, der blev konstateret i starten, skyldes såvel licitationsprocedurerne som undersøgelserne og evalueringen af resultaterne af fase I. De samlede bevillinger til dette projekt andrager ca. 70 mio. EUR og vedrører hovedsagelig opførelse af anlæggene og forbedring af dem samt anlæggelse af kloaknet. Beløbet anses for tilstrækkeligt til at afslutte projektet.

Kommissionen er klar over dette projekts betydning for forbedring af borgernes livskvalitet og miljøbeskyttelsen. Der er derfor fastsat betingelser for korrekt gennemførelse i beslutningen om medfinansiering(1). Den har desuden accepteret de græske myndigheders forbedringsforslag, og den følger hver måned udviklingen i dette projekt. De ansvarlige myndigheder vil sikre overholdelsen af de tilsagn, som de græske myndigheder har givet om permanent overvågning af vandkvaliteten i den indre og centrale del af Thermaikos-bugten via kontrolprogrammer (pilotstation for miljøtilsyn Universitetet i Thessaloniki) og forskningsprogrammer (programmer i det græske center for havforskning EKTHE); om udvidelse af kloaknettene, hvoraf nogle er afsluttet (Sindos), om ibrugtagning af de biologiske rensningsanlæg inden tilslutningen med industrizonen og om kontrol med industrispildevandet via et forskningsprogram og laboratorietilsyn i anlæggene efter disses ibrugtagning. Endelig vil de

ansvarlige myndigheder betale driftsomkostningerne og sikre vedligeholdelsen. Med henblik herpå påtænker de græske myndigheder passende vandgebyrer.

De græske myndigheder forelagde den 27. juli 1994 projektet for rehabilitering af affaldsdeponier og undersøgelse og opførelse af en station for transport af affald fra Thessaloniki for Kommissionen til medfinansiering under Samhørighedsfonden. Inden godkendelsen anmodede Kommissionen om en forhåndsevaluering hos sine konsulenter, der aflagde besøg på stedet og afgav flere tekniske rapporter. Efter flere indledende møder med de græske myndigheder tog disse Kommissionens tekniske bemærkninger og forbedringer i projektforslaget ad notam. Kommissionen vedtog projektforslaget den 9. december 1997(2), og tre affaldsdeponier skal rehabiliteres (Tagarades, Thermi og Derveni) samt en station for transport af affald opføres.

De samlede omkostninger ved projektet andrager 19,1 mio. EUR med et EF-tilskud på 15,3 mio. EUR (80 %). Dette beløb er helt tilstrækkeligt til en korrekt gennemførelse. Ifølge Kommissionens beslutning, der gav et års respit for projektets afslutning, skal det afsluttes inden den 31. december 2000. Kommissionen har allerede udbetalt et første forskud på 200 000 EUR. Ifølge oplysningerne fra de græske myndigheder er kontrakterne for de fire delprojekter blevet undertegnet. Indtil nu er 28,8 % af det samlede projekt blevet afsluttet (17 % i oktober 1999). De græske myndigheder har lovet Kommissionen, at de vil gøre alt for at fremskynde arbejdet:

>TABELPOSITION>

På mødet i overvågningskomitéen i oktober 1999 anmodede Kommissionen om rapporter om de fire ovennævnte delprojekters gennemførelsesgrad. Kommissionen vil fortsat følge fremskridtene, især fremskridtene i Derveni og transportstationen.

(1) Beslutning C(95)2916 af 28.11.1995.

(2) Beslutning C(97) 3946 af 9.12.1997.